30. ΑΠΟΦΑΣΗ ΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝ. ΑΣΦΑΛΙΣΕΩΝ Αριθ. Α2γ/οικ. 1592 της 8/29 Μαΐου  1989 (ΦΕΚ Β΄ 411) Υποχρεωτική σήμανση στις έντυπες διαφημίσεις προϊόντων καπνού σχετική με την βλαπτική επίδραση του καπνίσματος στην υγεία. Έχοντας υπόψη: 1.Την παρ. 1 του άρθρ. 12 του Νόμ. 1802/88 (ΦΕΚ 172/88, τ. Α΄) "Τροποποίηση διατάξεων του κώδικα νόμων "περί φορολογίας του οινοπνεύματος" και άλλες διατάξεις". 2.Το υπ’ αριθ. 112/89 ΦΕΚ 49/89 τ. Α Π.Δ/γμα "Περί Οργανισμού του Υπουργείου Υγείας, Πρόνοιας και Κοινωνικών Ασφαλίσεων". 3.Την υπ’ αριθ. Πρωτ. Α2/οικ. 6139/88 (ΦΕΚ 928/88, τ. Β΄) Υπουργική απόφαση περί σήμανσης προϊόντων καπνού σχετικά με τη βλαπτική επίδραση του καπνίσματος στην υγεία. 4.Τις υποδείξεις της Παγκόσμιας Οργάνωσης Υγείας για την προστασία της υγείας του πληθυσμού, αποφασίζουμε: 1.Όλες οι έντυπες διαφημίσεις προϊόντων καπνού, τα οποία τίθενται με οποιοδήποτε τρόπο σε κυκλοφορία στον ελλαδικό χώρο, πρέπει να φέρουν, στην ελληνική γλώσσα, τη σήμανση: "Το Υπουργείο Υγείας προειδοποιεί: ΤΟ ΚΑΠΝΙΣΜΑ ΒΛΑΠΤΕΙ ΣΟΒΑΡΑ ΤΗΝ ΥΓΕΙΑ". 2.Κατά την έννοια της παρούσας απόφασης ως έντυπες διαφημίσεις ορίζονται οι διαφημίσεις στον ημερήσιο και περιοδικό τύπο, τα διαφημιστικά έντυπα, οι περιοδικές αφίσες από χαρτί ή άλλο υλικό και τα αυτοκόλλητα. 3.Σχετικά με τη σήμανση που προβλέπεται στην παρ. 1 πρέπει: α)Να εκτυπώνεται σε ενιαίο πλαίσιο που θα καλύπτει το 10% της ολικής επιφανείας της διαφήμισης. β)Οι χαρακτήρες των γραμμάτων όσον αφορά το τμήμα "Το Υπουργείο Υγείας προειδοποιεί" να είναι τύπου ΕΛΒΕΤΙΚΑ, ημίμαυρα, πεζοκεφαλαία, ενώ όσο αφορά το τμήμα: ΤΟ ΚΑΠΝΙΣΜΑ ΒΛΑΠΤΕΙ ΣΟΒΑΡΑ ΤΗΝ ΥΓΕΙΑ", που πρέπει να καταλαμβάνει το 50% της επιφάνειας που περικλείεται από το πλαίσιο, τύπου ΕΛΒΕΤΙΚΑ, μαύρα, κεφαλαία. γ)Από τα χρώματα της διαφήμισης που παρουσιάζουν την πιο ισχυρή αντίθεση μεταξύ τους θα επιλεγούν αφ’ ενός το χρώμα του πλαισίου και των γραμμάτων της σήμανσης και αφ’ ετέρου το χρώμα του φόντου. Σε περίπτωση τεχνικών δυσκολιών μπορεί για την αντίθεση αυτή να χρησιμοποιηθεί το λευκό και το μαύρο. δ)Σε καμιά περίπτωση δεν μπορεί οι διαστάσεις της σήμανσης να είναι μικρότερες από τις οριζόμενες για τη σήμανση της συσκευασίας των προϊόντων καπνού με την Α2/οικ. 6139/88 Υπουργική απόφαση. ε)Να είναι σαφής και ευανάγνωστη. στ)Να μην καλύπτεται ούτε διαιρείται σε τμήματα από την παρεμβολή άλλων ενδείξεων ή εικόνων. 4.Η παρούσα απόφαση ισχύει από τη δημοσίευσή της στην Εφημερίδα της Κυβερνήσεως και αφορά κάθε νέα εκτύπωση και καταχώρηση. Όσον αφορά τις καταχωρήσεις που έχουν συμφωνηθεί πριν από τη δημοσίευση της απόφασης αυτής ορίζεται προθεσμία 2 μηνών για την προσαρμογή των μακεττών που έχουν υποβληθεί, ενώ όσο αφορά το αποθεματικό έντυπο διαφημιστικό υλικό (αφίσσσες, έντυπα και αυτοκόλλητα) ορίζεται προθεσμία 3 μηνών προκειμένου να εκτυπωθεί σύμφωνα με τα οριζόμενα στις παραπάνω διατάξεις η σήμανση. Η εκτύπωση μπορεί να γίνει και σε ειδική ταινία που θα επικολλάται στο διαφημιστικό υλικό σε κάθε νέα διάθεση ή τοποθέτηση αυτού. 5.Ο έλεγχος της τήρησης των παραπάνω διατάξεων ασκείται από τις Διευθύνσεις και Τμήματα Υγιεινής των Νομαρχιών. 6.Οι ποινές για τις περιπτώσεις παράβασης των διατάξεων αυτών προβλέπονται στην παρ. 3 του άρθρ. 12 του Νόμ. 1802/88 (ΦΕΚ 172/88, τ. Α΄). 